LOXLEY รับเหมาติดหล่ม..!
ตกอกตกใจ..! อยู่ ๆ งบงวดปี 2562 บริษัท ล็อกซเล่ย์ จำกัด (มหาชน) หรือ LOXLEY ก็พลิกมาขาดทุนสูงถึง 755 ล้านบาท จากปีก่อนที่มีกำไรสุทธิ 92 ล้านบาท...
1 มี.ค. 2563

สำนักข่าวรัชดา
ตกอกตกใจ..! อยู่ ๆ งบงวดปี 2562 บริษัท ล็อกซเล่ย์ จำกัด (มหาชน) หรือ LOXLEY ก็พลิกมาขาดทุนสูงถึง 755 ล้านบาท จากปีก่อนที่มีกำไรสุทธิ 92 ล้านบาท…
ปกติ LOXLEY แม้กำไรไม่หวือหวา…แต่ก็ไม่ถึงขั้นขาดทุน..!
ดูได้จากปี 2559 มีกำไรสุทธิ 172 ล้านบาท จากรายได้รวม 14,509 ล้านบาท ปี 2560 มีกำไรสุทธิ 50 ล้านบาท จากรายได้รวม 16,411 ล้านบาท และปี 2561 มีกำไรสุทธิ 92 ล้านบาท จากรายได้รวม 13,938 ล้านบาท
แต่ปี 2562 กลับโชว์ตัวเลขขาดทุนซะงั้น…!!!!
เอ๊ะ..! เกิดอะไรขึ้นกับหุ้นตัวนี้นะ…ผู้ถือหุ้นรายย่อย 11,699 ราย คงอยากรู้คำตอบมากสุด…
ต้นตอหลักมาจากในระหว่างปีมีการบันทึกประมาณการหนี้สินผลขาดทุนของงานโครงการเพิ่มขึ้น ส่วนใหญ่เกิดจากโครงการในสายธุรกิจเน็ตเวิร์คโซลูชั่นส์กับหน่วยงานรัฐวิสาหกิจแห่งหนึ่ง เป็นจำนวนเงิน 653 ล้านบาท
เนื่องจากการเสนอราคาในงานโครงการดังกล่าวเป็นรูปแบบงานซื้อพร้อมติดตั้งในราคาเหมารวม (lump sum) ซึ่งผู้เสนอราคาจะต้องเป็นผู้รับผิดชอบในปริมาณงานจนแล้วเสร็จสมบูรณ์
โดยผลขาดทุนดังกล่าวเกิดจากการเปลี่ยนแปลงแบบการก่อสร้าง และเปลี่ยนแปลงอุปกรณ์หลักของงานโครงการที่มีนัยสำคัญ รวมถึงความล่าช้าของการส่งมอบพื้นที่เนื่องจากปัญหาการก่อสร้างของผู้รับเหมารายอื่น ซึ่งเป็นปัจจัยภายนอกที่ไม่อาจควบคุมได้
ทำให้ LOXLEY ต้องรับรู้ผลขาดทุนดังกล่าว
LOXLEY จึงเข้าข่าย “รับเหมาฯ ติดหล่ม” อย่างมิต้องสงสัย…
ถ้าย้อนดูงบงวด 9 เดือนแรกปี 2562 จะเห็นว่า LOXLEY มีตัวเลขขาดทุนอยู่ที่ 830 ล้านบาท แต่เมื่อรวมทั้งปี 2562 ขาดทุนลดลงเหลือ 755 ล้านบาท
นั่นแปลว่า ไตรมาส 4/2562 ทำผลงานดีขึ้น แต่ก็ไม่สามารถหักล้างสามไตรมาสแรกได้
ทำให้ปี 2562 แม้มีรายได้จากการขายและการให้บริการ 13,613 ล้านบาท เพิ่มขึ้น 3% จากปีก่อนที่มีรายได้จากการขายและการให้บริการ 13,188 ล้านบาท รวมทั้งรายได้อื่น เพิ่มขึ้น 30% อยู่ที่ 512 ล้านบาท และส่วนแบ่งกำไรจากเงินลงทุน เพิ่มขึ้น 25% อยู่ที่ 444 ล้านบาท
ก็ไม่เพียงพอที่จะไปชดเชยส่วนที่หายไปได้…
ส่งผลให้กำไรขั้นต้นลดลง 50% อยู่ที่ 949 ล้านบาท จากปี 2561 ที่มีกำไรขั้นต้น 1,892 ล้านบาท และมีอัตรากำไรขั้นต้น 7.0% ลดลงจาก 14.3% ในปี 2561
กลายเป็นหุ้นอีกหนึ่งตัวที่สร้างความผิดหวังให้กับนักลงทุน…
ธุรกิจรับเหมาฯ อาจไม่รุ่ง…สงสัย LOXLEY คงต้องหันไปพึ่งธุรกิจเสี่ยงโชคอย่างหวยออนไลน์ ผ่านบริษัทลูกอย่างบริษัท ล็อกซ์เล่ย์ จีเทค เทคโนโลยี จำกัด แล้วล่ะ…
ที่ผ่านมามีการแก้กฎหมายเปิดช่องทำหวยออนไลน์ไว้แล้ว อยู่ที่ว่าสำนักงานสลากฯ จะเดินหน้าทำเมื่อไหร่..? และรูปแบบไหน..?
ซึ่งถ้าหวยออนไลน์เกิดเร็วเท่าใด ก็จะเป็นปัจจัยเชิงบวกต่อ LOXLEY…
เนื่องจากคนไทยชื่นชอบการเสี่ยงโชคอยู่แล้ว…หวยออนไลน์คงทำเงินให้  LOXLEY มหาศาล
แต่ตอนนี้คงต้องร้องเพลงรอไปก่อน..!!
…อิ อิ อิ…